晦之詩尤瘧鬼某意鬼不能爲端士害奉酬作詩
作者：孔平仲
朝代：宋

paragraphs: 吾聞烈士仗忠信，出入鬼神皆避逃。
維彼小人鬼所狎，祟異皆自不善招。
晦之履行並仁義，常揭名教爲己操。
天將大任預連蹇，薄宦南州初折腰。
劬勞戴星出視事，冒突瘴霧匪一朝。
浸淫不制偶成疾，愁臥漳浦擁敝袍。
有時體燥似灼火，憤怒索筆爲長謠。
句中有意譴瘧鬼，詞氣凌鑠吏部高。
予竊料君所守正，彼鬼何者能爲妖。
幽明路異不相忤，有疾自是疏攝調。
强飯進藥姑自愛，勿惑異說心空摇。
菊花未落遲君出，猶可共醉樽中醪。